Priekšlikums PADOMES LĒMUMS, ar kuru paredz nostāju, ko Eiropas Savienības vārdā pieņem Pārtikas atbalsta komitejā attiecībā uz 1999. gada Pārtikas atbalsta konvencijas pagarināšanu /* COM(2011) 161 galīgā redakcija - NLE 2011/0068 */





[pic] | EIROPAS KOMISIJA | Briselē, 31.3.2011 COM(2011) 161 galīgā redakcija 2011/0068 (NLE) Priekšlikums PADOMES LĒMUMS, ar kuru paredz nostāju, ko Eiropas Savienības vārdā pieņem Pārtikas atbalsta komitejā attiecībā uz 1999. gada Pārtikas atbalsta konvencijas pagarināšanu (iesniegusi Komisija) PASKAIDROJUMA RAKSTS PRIEKŠLIKUMA KONTEKSTS Pārtikas atbalsta konvenciju (PAK; 1999. g.) Kopiena noslēdza ar Padomes Lēmumu 2000/421/EK. Šis lēmums ir spēkā līdz 2011. gada 30. jūnijam saskaņā ar pagarinājumu, ko apstiprināja ar Pārtikas atbalsta komitejas 2010. gada 4. jūnija lēmumu tās 102. sanāksmē. 1999. gada PAK un 1995. gada Graudu tirdzniecības konvencija ir saistītas, jo PAK var pagarināt tikai tad, ja tajā pašā laikposmā darbojas 1995. gada Graudu tirdzniecības konvencija. 1999. gada PAK, kas sākotnēji tika ieviesta 1960. gadu beigās, tika radīta kā instruments tam, lai saskaņoti un pieņemami nodotu attīstīto valstu lauksaimniecības pārpalikumu trūcīgajām attīstības valstīm. Tā kā pašreizējā PAK ir derīga tikai līdz 2011. gada jūnijam, jautājums par tās termiņa pagarināšanu tiks oficiāli skatīts Pārtikas atbalsta komitejas sanāksmē 2011. gada jūnijā. Pārtikas atbalsta komitejas locekļi 103. sanāksmes laikā 2010. gada 14. decembrī vienojās atkārtoti izskatīt jautājumu par 1999. gada PAK pagarināšanu tuvāk tās darbības termiņa beigu datumam (t.i., 2011. gada 30. jūnijam). Tajā pašā dienā neoficiālā sanāksmē dažas PAK dalībnieces (Austrālija, Kanāda, Šveice, Japāna un ASV) darīja zināmu, ka tās principā būtu labvēlīgi noskaņotas attiecībā uz 1999. gada PAK pagarināšanu par vēl vienu gadu, t.i., līdz 2012. gada 30. jūnijam. Tomēr ES paziņoja viedokli, par kuru vienojās „Padomes Humānās palīdzības un pārtikas palīdzības jautājumu darba grupa” ( COHAFA ): " ES strādās, lai 2011. gada jūnijā varētu pieņemt lēmumu par PAK nākotni, un tagad jāsāk jaunas oficiālas sarunas, neskarot oficiālo nostāju, kas tiks paziņota 2011. gada jūnijā ." Pārtikas atbalsta komitejas locekļi savā 103. sanāksmē 2010. gada 14. decembrī kopīgi nolēma sākt jaunas oficiālas sarunas par PAK. Process sākās nekavējoties ar jaunās konvencijas "nulles projektu" kā priekšmetu pirmajai sarunu kārtai, kuru paredzēts rīkot Londonā no 2011. gada 28. februāra līdz 2. martam. Turpmāko mēnešu laikā tiks rīkota virkne intensīvu sarunu kārtu, kuru pamatā ir mērķis panākt vienošanos par jaunu konvenciju, kurā uzmanība vērsta uz atbilstīgas un efektīvas pārtikas palīdzības sniegšanu neaizsargātiem iedzīvotājiem, balstoties uz konstatētajām vajadzībām. Padome 2010. gada 17. novembrī pieņēma sarunu norādījumus, pilnvarojot Komisiju Eiropas Savienības un tās dalībvalstu vārdā veikt jaunas sarunas par PAK (dok. 14907/10). Pārtikas atbalsta komitejas neoficiālajā sanāksmē 2010. gada 14. decembrī ES atkārtoti uzsvēra savu vērienīgo grafiku. Ideālajā gadījumā sarunas būtu jāpabeidz līdz 2011. gada jūnijam, PAK dalībniekiem panākot vienošanos par jaunu konvencijas tekstu līdz Pārtikas atbalsta komitejas oficiālajai sanāksmei. Turklāt Pārtikas atbalsta komitejas locekļu neoficiālo sarunu par PAK nākotni, kas notika laikposmā no 2009. gada decembrim līdz 2010. gada decembrim, rezultātā tika panākta vienprātība par galvenajiem jautājumiem, kas ir oficiāli jāapspriež jaunās sarunās. Tāpēc būtu pareizi, ja ES nodrošinātu, ka sarunas notiek efektīvi un to rezultātā līdz 2011. gada jūnijam tiek pieņemts jaunas konvencijas teksts. Ir divi iespējamie scenāriji, attiecībā uz kuriem ES ir jāsagatavo kopējā nostāja, gatavojoties Pārtikas atbalsta komitejas sanāksmei 2011. gada jūnijā: 1. vai nu jaunās sarunas par PAK ir sasniegušas nobeiguma posmu (t.i., sarunas ir pabeigtas vai salīdzinoši tuvu nobeigumam) līdz Pārtikas atbalsta komitejas 2011. gada jūnija sanāksmei. Šajā gadījumā PAK pagarināšana par vēl vienu gadu būs vispiemērotākais risinājums, lai izvairītos no pārtraukuma starp pastāvošo PAK un jaunās konvencijas stāšanos spēkā; vai 2. jaunās sarunas par PAK nav sasniegušas nobeiguma posmu līdz Pārtikas atbalsta komitejas 2011. gada jūnija sanāksmei. Šajā gadījumā pašreizējās PAK pagarinājums par vēl vienu gadu nav piemērots risinājums, un Komisijai ES un tās dalībvalstu vārdā ir oficiāli jāiebilst pret vienprātības veidošanos Pārtikas atbalsta komitejā par labu PAK pagarināšanai. Pirms Pārtikas atbalsta komitejas 2011. gada jūnija sanāksmes Eiropas Komisija un ES dalībvalstis Padomes Humānās palīdzības un pārtikas palīdzības jautājumu darba grupā ( COHAFA ) izvērtēs to, vai jaunās sarunas par PAK ir sasniegušas nobeiguma posmu. Ja PAK netiks pagarināta, tā beigs pastāvēt, un līdz ar to nebūs obligāto saistību, kas jāpilda. Tomēr ir ļoti iespējams, saņēmējas valstis, kuras var uzskatīt, ka pasliktināsies pārtikas palīdzības piegāžu paredzamība, un citas PAK dalībvalstis, kuras atbalsta vēsturisko pieeju, t.i., mehānismu, kas atvieglo pārtikas produktu nodošanu, šo scenāriju uztvers negatīvi. Saskaņā ar PAK Eiropas Savienības un tās dalībvalstu ikgadējās saistības piegādāt pārtikas atbalsta minimālo gada apjomu ir izteiktas gan tonnās kviešu, gan kā to vērtība, un pašreizējās saistības ir 1 320 000 tonnas kviešu, kā arī 130 miljoni euro (tostarp transporta un citas darbības izmaksas). No saistībām 1 320 000 tonnu kviešu apmērā 990 000 tonnas ir daļa, ar ko rīkojas Eiropas Komisija iekšējā ES nolīguma ietvaros. - Spēkā esošie noteikumi priekšlikuma jomā Padomes Lēmums 2000/421/EK Padomes Lēmums 2006/906/EK Padomes Lēmums 2007/317/EK Padomes Lēmums 2009/393/EK Padomes Lēmums 2010/316/EK - Atbilstība pārējiem Savienības politikas virzieniem un mērķiem Saskaņā ar PAK XXV panta b) punktu turpmāks pagarinājums ir spēkā ar nosacījumu, ka uz to pašu laikposmu spēkā ir arī 1995. gada Graudu tirdzniecības konvencija. 1995. gada Graudu tirdzniecības konvencija saglabā spēku līdz 2011. gada 30. jūnijam, un Komisija ierosina (COM/2011/4), ka ES pieņem nostāju par labu šīs konvencijas turpmākai pagarināšanai. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Padomes Humānās palīdzības un pārtikas palīdzības jautājumu darba grupas ( COHAFA ) 2010. gada 9. decembra sanāksmē dalībvalstis ieņēma šādu nostāju attiecībā uz 1999. gada Pārtikas atbalsta konvencijas pagarināšanu: "ES strādās, lai 2011. gada jūnijā varētu pieņemt lēmumu par PAK nākotni, un tagad jāuzsāk jaunas oficiālas sarunas, neskarot oficiālo nostāju, kas tiks paziņota 2011. gada jūnijā." Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. - Ietekmes novērtējums Nepiemēro PRIEKŠLIKUMA JURIDISKIE ASPEKTI - Juridiskais pamats Līguma par Eiropas Savienības darbību 218. panta 9. punkts. - Subsidiaritāte Uz priekšlikumu attiecas dalīta kompetence. - Proporcionalitāte Priekšlikums ir saskaņā ar proporcionalitātes principu. - Juridiskā instrumenta izvēle Ierosinātais instruments: Padomes lēmums. Citi instrumenti nebūtu piemēroti šāda iemesla dēļ. Saskaņā ar LESD 218. panta 9. punktu tas ir vienīgais veids, kā pieņemt Eiropas Savienības nostāju, kas jāpauž Pārtikas atbalsta komitejā. IETEKME UZ BUDŽETU 1999. gada Pārtikas atbalsta konvenciju var pagarināt tikai tad, ja 1995. gada Graudu tirdzniecības konvencija pastāv tikpat ilgu laikposmu. Iemaksa Starptautiskā Graudu nolīguma administratīvajā budžetā aptver arī 1999. gada Pārtikas atbalsta konvenciju, t.i., PAK pagarinājums nerada papildu ietekmi uz budžetu. Iemaksa ir iekļauta ES budžeta postenī 05 06 01 (Starptautiskie lauksaimniecības nolīgumi). Šīs iemaksas paredzamās izmaksas tika izklāstītas finanšu pārskatā, kas pievienots Komisijas priekšlikumam Padomes lēmumam, ar kuru nosaka nostāju, kas Savienības vārdā jāapstiprina Starptautiskajā Graudu padomē attiecībā uz 1995. gada Graudu tirdzniecības konvencijas termiņa pagarināšanu; Komisija šo priekšlikumu pieņēma 2011. gada 18. janvārī (COM/2011/4). Pārtikas atbalsta konvencijas (1999. g.) pagarināšana nozīmētu to, ka par vēl vienu gadu tiks pagarinātas Eiropas Savienības ikgadējās saistības nodrošināt pārtikas atbalstu saskaņā ar PAK III panta e) apakšpunktu. Eiropas Komisija ir uzņēmusies atbildību par daļu no ES un tās dalībvalstu saistībām saskaņā ar PAK. Vienots PAK paziņojums ir konsolidēts kopā ar dalībvalstīm, un tajā nav norādītas atsevišķas darbības. PAK (VI pants) paredzēta saistību pārnešana un pārcelšana no viena gada uz otru, ja saistības ir pārsniegtas, bet šis noteikums nekad nav izmantots. Tomēr ir būtiski norādīt, ka par trīs secīgiem pārskata gadiem, t.i., 2007./2008., 2008./2009. un 2009./2010. gadu, Eiropas Savienība nav varējusi ievērot savas tonnāžas saistības. SECINĀJUMI Ņemot vērā iepriekš minēto, Eiropas Komisija ierosina Padomei Eiropas Savienības un tās dalībvalstu vārdā noteikt turpmāk minēto nostāju un atļaut Eiropas Komisijai attiecīgi vai nu 3. balsot Eiropas Savienības un tās dalībvalstu vārdā atbilstīgi 1999. gada Pārtikas atbalsta konvencijas XXV panta b) apakšpunktam par labu šīs konvencijas turpmākai pagarināšanai par vienu gadu, t.i., līdz 2012. gada 30. jūnijam ar nosacījumu, ka sarunas par jaunu Pārtikas atbalsta konvenciju ir sasniegušas nobeiguma posmu (t.i., sarunas ir pabeigtas vai salīdzinoši tuvu nobeigumam) līdz Pārtikas atbalsta komitejas 2011. gada jūnija sanāksmei un ka tajā pašā laikposmā spēkā joprojām ir 1995. gada Graudu tirdzniecības konvencija; vai 4. saskaņā ar 13. noteikumu PAK procedūras noteikumos iebilst pret vienprātības veidošanos Pārtikas atbalsta komitejā par labu Pārtikas atbalsta konvencijas pagarināšanai, ja jaunās sarunas līdz Pārtikas atbalsta komitejas 2011. gada jūnija sanāksmei nav sasniegušas nobeiguma posmu. 2011/0068 (NLE) Priekšlikums PADOMES LĒMUMS, ar kuru paredz nostāju, ko Eiropas Savienības vārdā pieņem Pārtikas atbalsta komitejā attiecībā uz 1999. gada Pārtikas atbalsta konvencijas pagarināšanu EIROPAS SAVIENĪBAS PADOME, ņemot vērā Līguma par Eiropas Savienības darbību 218. panta 9. punktu, ņemot vērā Komisijas priekšlikumu, tā kā: 5. Pārtikas atbalsta konvenciju (1999) Eiropas Kopiena apstiprināja ar Padomes Lēmumu 2000/421/EK[1] un pagarināja ar dažādiem Pārtikas atbalsta komitejas lēmumiem. 6. Pašreizējās Pārtikas atbalsta konvencijas darbības termiņš beidzas 2011. gada 30. jūnijā, un jautājums par tās termiņa atjaunošanu tiks risināts Pārtikas atbalsta komitejas sanāksmē 2011. gada jūnijā. 7. Saskaņā ar Pārtikas atbalsta konvencijas XXV panta b) punktu tās pagarinājums ir spēkā ar nosacījumu, ka uz to pašu laikposmu spēkā ir arī 1995. gada Graudu tirdzniecības konvencija. Graudu tirdzniecības konvencija saglabā spēku līdz 2011. gada 30. jūnijam, un Komisija ierosina Padomes lēmumu, ar ko nosaka nostāju, kas Savienības vārdā jāapstiprina Starptautiskajā Graudu padomē attiecībā uz 1995. gada Graudu tirdzniecības konvencijas termiņa pagarināšanu[2]. Starptautiskā Graudu padome lems par šo pagarinājumu 2011. gada 6. jūnijā. 8. Pārtikas atbalsta komitejas locekļi 103. sanāksmes laikā 2010. gada 14. decembrī vienojās, ka jautājums par Pārtikas atbalsta konvencijas pagarināšanu tiks atkārtoti izskatīts tuvāk tās darbības termiņa beigu datumam (t.i., 2011. gada 30. jūnijam), un Eiropas Savienība pauda nostāju: " Eiropas Savienība strādās, lai 2011. gada jūnijā varētu pieņemt lēmumu par Pārtikas atbalsta konvencijas nākotni, un tagad jāuzsāk jaunas oficiālas sarunas, neskarot oficiālo nostāju, kas tiks paziņota 2011. gada jūnijā ." 9. Pārtikas atbalsta komitejas locekļi 103. sanāksmē 2010. gada 14. decembrī vienojās uzsākt oficiālu procedūru, lai no jauna risinātu sarunas par 1999. gada Pārtikas atbalsta konvenciju, rīkojot virkni sarunu kārtu. 10. Eiropas Savienības mērķis ir panākt, ka Pārtikas atbalsta komitejas locekļi pabeidz jaunās sarunas par Pārtikas atbalsta konvenciju un panāk vienošanos par jauno konvencijas tekstu līdz Pārtikas atbalsta komitejas 2011. gada jūnija sanāksmei. 11. Ir divi iespējamie scenāriji, attiecībā uz kuriem Eiropas Savienībai ir jāsagatavo kopējā nostāja, gatavojoties Pārtikas atbalsta komitejas sanāksmei Londonā 2011. gada jūnijā: 12. vai nu Pārtikas atbalsta komitejas locekļu jaunās sarunas par Pārtikas atbalsta konvenciju ir sasniegušas nobeiguma posmu līdz Pārtikas atbalsta komitejas 2011. gada jūnija sanāksmei – šajā gadījumā Pārtikas atbalsta konvencijas pagarināšana par vēl vienu gadu būs vispiemērotākais risinājums, lai izvairītos no pārtraukuma starp pastāvošo Pārtikas atbalsta konvenciju un jaunās konvencijas stāšanos spēkā; vai 13. jaunās sarunas par Pārtikas atbalsta konvenciju nav sasniegušas nobeiguma posmu līdz Pārtikas atbalsta komitejas 2011. gada jūnija sanāksmei. Šajā gadījumā Pārtikas atbalsta konvencijas pagarinājums par vēl vienu gadu nebūs piemērots risinājums, un Eiropas Komisijai Eiropas Savienības un tās dalībvalstu vārdā ir oficiāli jāiebilst saskaņā ar 13. noteikumu PAK procedūras noteikumos pret vienprātības veidošanos Pārtikas atbalsta komitejā par labu PAK pagarināšanai. 14. Pirms Pārtikas atbalsta komitejas 2011. gada jūnija sanāksmes Eiropas Savienība Padomes Humānās palīdzības un pārtikas palīdzības jautājumu darba grupā ( COHAFA ) izvērtēs to, vai jaunās sarunas par PAK ir sasniegušas nobeiguma posmu. 15. Eiropas Komisijai, kas Pārtikas atbalsta komitejā pārstāv Eiropas Savienību, ar Padomes lēmumu tādējādi jāatļauj vai nu atbalstīt Pārtikas atbalsta konvencijas pagarināšanu par vienu gadu, t.i., līdz 2012. gada 30. jūnijam, vai arī iebilst pret vienprātību Pārtikas atbalsta komitejā par labu šādam pagarinājumam, IR NOLĒMUSI ŠĀDI. 1. pants Eiropas Savienības nostāja Pārtikas atbalsta komitejā ir vai nu 16. balsot par labu šīs konvencijas turpmākai pagarināšanai par vienu gadu, t.i., līdz 2012. gada 30. jūnijam, ar nosacījumu, ka sarunas par jaunu Pārtikas atbalsta konvenciju ir sasniegušas nobeiguma posmu līdz Pārtikas atbalsta komitejas 2011. gada jūnija sanāksmei un ka tajā pašā laikposmā spēkā joprojām ir 1995. gada Graudu tirdzniecības konvencija; vai 17. saskaņā ar 13. noteikumu PAK procedūras noteikumos iebilst pret vienprātības veidošanos Pārtikas atbalsta komitejā par labu Pārtikas atbalsta konvencijas pagarināšanai, ja sarunas par jaunu Pārtikas atbalsta konvenciju līdz Pārtikas atbalsta komitejas 2011. gada jūnija sanāksmei nav sasniegušas nobeiguma posmu. 2. pants Ar šo Komisija ir pilnvarota paust šo nostāju Pārtikas atbalsta komitejā. Briselē, Padomes vārdā — priekšsēdētājs [1] OV L 163, 4.7.2000., 37. lpp. [2] COM(2011) 4 galīgā redakcija.